Ole M. Nielsen (KRF), 2000-02-03:
Turisme er jo i høj grad et positivt erhverv.
Det er et erhverv, som er utrolig betydningsfuldt for os.
Det er betydningsfuldt også for vores selvforståelse, for vi er jo stolte af vores land, vi vil gerne vise det frem.
Turisme er et kulturformidlingserhverv.
Det er et erhverv, som er formidler af mellemfolkelig forståelse.
Det er på den måde i virkeligheden også fredsskabende.
Det er selvfølgelig utrolig beskæftigelsesfremmende.
Det er valutaskabende.
Det har jo en meget, meget høj værditilvækst, altså de ressourcer, som man bruger i turisterhvervet, er ressourcer, som vi stort set har rigeligt af.
Så derfor er det selvfølgelig utrolig vigtigt, at vi fremmer turismen.
Så er der jo af de tidligere ordførere blevet diskuteret meget om prisen, skatter og afgifters indflydelse på prisen, og specielt tror jeg, det var SF's ordfører og Enhedslistens ordfører, der ikke kunne forstå, at det går så meget på prisen, men det gør det jo.
Der er forskellige parametre, der selvfølgelig påvirker, hvad for et land man vælger at holde ferie i, og et af dem er selvfølgelig prisen.
Jeg vil lige foretage en gennemgang af nogle af de
andre: Kvaliteten: Den kan deles op under de to hovedoverskrifter, og på kvalitetssiden er der mange parametre: Der er vejret.
Selv om der er nogle, der mener, vi i vores parti er i sådan særlig forbindelse med Vorherre, har vi nu ikke overvejet at få overdraget kompetencen til vejret, før vi har nogle flere mandater i Folketinget.
Så er der kulturen.
Det er også et af parametrene, og det er klart, at vi har en kultur, vi gerne vil vise frem, men det har jeg lagt mærke til at man også har andre steder omkring os, både nord for os og ikke mindst syd for os.
De har både kulturminder og historiske minder osv. at formidle i Frankrig, Tyskland, Østrig og Schweiz.
Vi har jo ikke noget, der når sådan nogle steder til sokkeholderne, så vi skal ikke tro, at vi er noget helt specielt, eller rettere sagt: Vi er måske noget specielt.
Det mener jeg nok.
Vi har også en form
Det mener jeg er vigtigt og en god ting, for når vejret ikke er for godt, så skal turisterne have noget andet at beskæftige sig med.
Så er der et parameter som vores venlighed og vores service.
Vi tror jo også, at vi er så flinke og så gode i Danmark, men det er desværre ikke altid tilfældet.
Jeg har lagt mærke til i den by, jeg selv kommer fra, at de svenske indkøbsrejsende bestemt ikke altid bliver behandlet ordentligt i butikkerne.
Det kan vi simpelt hen ikke være bekendt.
De kommer og lægger deres penge hos os, og så skal vi også behandle dem ordentligt. Så kan folk lide at være her på grund af sikkerheden.
Der er faktisk folk, der fravælger os, fordi de ikke kan forstå, at vi ikke har mere styr på miljøet på vores hoteller, på vores campingpladser osv.
Så er der selvfølgelig maden.
Det var nogle også inde på.
Nu er det heldigvis kun i Danmark, at man mener, at danske fødevarer er kritisable.
Der er altså mange parametre.
Nogle af dem kan vi gøre noget ved, og nogle af dem har jeg nævnt.
Et af dem, vi trods alt kan gøre noget ved, er prisen, som er et afgørende parameter, vi har indflydelse på, og det er derfor, jeg mener, det ikke er helt uberettiget at snakke om den.
Jeg vil selv personlig meget stærkt gå ind for momsfrihed på hotelovernatning eller på overnatning i det hele taget, altså vel at mærke for udlændinge.
Jeg går ind for en generel momsnedsættelse.
Jeg ville meget gerne gå ind for at få den her 25-pct.-begrænsning for restaurationsbesøg ændret, men vi må konstatere, at det koster statskassen for meget.
Går man op på gågaden og køber porcelæn eller hvad som helst, så kan man, også danskere, der bor i udlandet, få det toldfrit ud af landet.
Hvorfor så ikke hotelovernatninger?
Så blev der sagt af ministeren og andre, at Malmø ikke er en konkurrent til København.
Det tror jeg de bliver kede af at få at vide i Malmø, for det tror jeg virkelig de regner med at de er, og selvfølgelig er de det.
Men selvfølgelig er moms på hotelovernatning jo ikke kun et problem i København, det er det helt klart for hele prisdannelsen overalt i landet. Da taletiden kun er på de 5 minutter, vil jeg ikke nå længere rundtomkring end det her, men jeg kan selvfølgelig stærkt anbefale, at vi får den redegørelse, som nævnes i forslaget til vedtagelse, og at vi får en debat om det her i efteråret, så vi kan nå at tage højde for det, vi dér bliver enige om, under finanslovforhandlingerne, når vi kommer så langt.
Det må vi arbejde med.